河上督役懷器之寄呈公明叔度時器之鞫獄滄州
作者：司馬光
朝代：宋

paragraphs: 河災汎東郡，廬井多堙淪。
題輿得賢佐，姁嫗安疲民。
遂令枯槁餘，稍復蘇陽春。
伊人屏外飾，倜儻窮天真。
徒觀浩蕩波，莫測江海津。
矧兹同府士，一一隨和珍。
公明抱全德，洞澈無緇磷。
叔度秉峻節，竦若凌霜筠。
顧兹不肖材，亦齒幕中賓。
同依松柏陰，共醉醍醐醇。
高論探要妙，佳句裁清新。
有詩縱歡謔，杯案霑衣巾。
曾無禮節間，但以風期親。
北州有疑獄，兩造正紛綸。
當須于公斷，然後無冤人。
送行出郊岐，揚鞭從此違。
堤繇春事起，行役未成歸。
索居如幾日，河草已芳菲。
徒然掩瑤瑟，坐歎知音稀。
昨夜西南風，夢中東北飛。
行行涉滄海，彷彿睹容暉。
寤思益惆悵，天長羽翼微。
離懷如柳色，極目正依依。